**Н А Ц Р T**

На основу члана 191. став 1. Устава Републике Србије („Службени гласник Републике Србије“, број 98/2006), члана 32. Закона о локалној самоуправи („Службени гласник Републике Србије“, број 129/2007, 83/2014-др.закон и 101/2016-др.закон) и члана 41. Статута општине Љубовија (“Службени лист општине Љубовија”, број 6/2008), Скупштина општине Љубовија, на седници одржаној \_\_\_\_\_\_\_.2017. године доноси

**ОДЛУКУ О**

**ИЗМЕНАМА И ДОПУНАМА СТАТУТА ОПШТИНЕ ЉУБОВИЈА**

**Члан 1.**

 У Статуту општине Љубовија („Службени гласник Републике Србије“, број 6/2008) члан 13. мења се и гласи:

„Члан 13.

Општина је носилац права јавне својине на стварима и другим имовинским правима у складу са законом.

 У јавној својини општине Љубовија сагласно закону су:

 - добра у општој употреби на територији општине Љубовија (општински путеви, некатегорисани путеви, улице које нису део аутопута или државног пута I и II реда, тргови и јавни паркови и др.);

 - комунална мрежа на територији општине;

 - непокретне и покретне ствари и друга имовинска права која користе органи и организације општине Љубовија;

 - ствари у јавној својини на којима право коришћења имају месне заједнице на територији општине, установе, јавне агенције и друге организације чији је оснивач општина;

 - друге непокретне и покретне ствари и имовинска права, која су у складу са законом у јавној својини;

 Јавном својином општине, располажу и управљају органи општине у складу са законом и овим статутом.“

**Члан 2.**

У члану 15. став 1. тачка 6. мења се и гласи: „обезбеђује организационе, материјалне и друге услове за изградњу, одржавање и функционисање комуналних објеката и за техничко и технолошко јединство система и уређује и обезбеђује обављање комуналних делатности (снабдевање водом за пиће; пречишћавање и одвођење атмосферских и отпадних вода; управљање комуналним отпадом; градски и приградски превоз путника; управљање гробљима; управљање јавним паркиралиштима; обезбеђивање јавног осветљења; управљање пијацама; одржавање улица и путева; одржавање чистоће на површинама јавне намене; одржавање јавних зелених површина; делатност зоохигијене и др.), оснива јавна предузећа ради обављања комуналних делатности на својој територији

У члану 15. став 1. тачка 7. мења се и гласи: „стара се о остваривању јавног интереса у области одрживог развоја становања, води Регистар стамбених заједница и прописује општа правила кућног реда у стамбеним и стамбено-пословним зградама“

У члану 15. став 1. тачка 9. речи: „и коришћење“ бришу се.

У члану 15. став 1. тачка 11. између речи: „коришћење пословног простора“ и „и врши надзор“, додају се речи: “, висину закупнине пословног простора“.

У члану 15. став 1. тачка 18. речи: „даје дозволе за почетак рада установа социјалне заштите које оснивају друга правна и физичка лица, утврђује испуњеност услова за пружање услуга социјалне заштите“ бришу се.

У члану 15. став 1. тачка 21. речи: „стара се о коришћењу пашњака и одлучује о привођењу пашњака другој култури“ бришу се.

У члану 15. став 1. тачка 21. после речи: „пољопривредног земљишта“ додају се речи: „у државној својини“.

 У члану 15. став 1. у тачки 41. после речи: „омладинско образовање“ додају се речи: “оснива Савет за младе и Канцеларију за младе”.

**Члан 3.**

После члана 16. додаје се члан 16а који гласи:

“16а

Послове правне заштите имовинских права и интереса општине обавља Јавно правобранилаштво.

Делокруг и начин рада Јавног правобранилаштва регулисаће се посебном одлуком.“

**Члан 4.**

У члану 24. после речи: „за било коју намену“ додају се речи: „у складу са законом и одлуком о буџету“.

**Члан 5.**

У члану 26. став 2. речи: „председника Општине“ замењују се речима: „Општинско веће“.

**Члан 6.**

 У члану 41. став 1. мења се тачка 10. и гласи: „именује и разрешава председника и чланове надзорног одбора јавних предузећа чији је оснивач општина, доноси одлуку о спровођењу јавног конкурса за именовање директора јавног предузећа, именује и разрешава директоре јавног предузећа и даје сагласност на њихове статуте, у складу са законом“.

 У члану 41. став 1. после тачке 10. додаје се тачка 10а, која гласи: „именује и разрешава управни и надзорни одбор установа, по спроведеном конкурсу именује и разрешава директоре установа, организација и служби чији је оснивач општина, ако законом није другачије регулисано и даје сагласност на њихове статуте, у складу са законом“.

 У члану 41. став 1. тачке 15. и 17. бришу се.

**Члан 7.**

Члан 43. став 3. мења се и гласи: „Скупштина општине одлучује већином гласова од укупног броја одборника о:

1. доношењу, изменама и допунама Статута општине;
2. доношењу Пословника Скупштине општине;
3. доношењу буџета и завршног рачуна општине;
4. расписивању референдума;
5. утврђивању предлога одлуке о увођењу самодоприноса;
6. избору и разрешењу председника и заменика председника Скупштине општине;
7. избору и разрешењу Председника општине и заменика Председника општине;
8. избору и разрешењу чланова Општинског већа;
9. давању мишљења о територијалној промени општине;
10. одлуци о сарадњи и удруживању са другим јединицама локалне самоуправе и одлуци о сарадњи са јединицама локалне самоуправе у другим државама;
11. одлуци о јавном задуживању општине;
12. одлуци о генералном урбанистичком плану;
13. одлуци о Стратегији одрживог развоја општине;
14. у другим случајевима утврђеним законом и овим Статутом.“

**Члан 8.**

 У члану 59. став 3. мења се и гласи: „Председник Скупштине може бити на сталном раду у општини.“

**Члан 9.**

 У члану 62. став 3. мења се и гласи: „Заменик председника Скупштине не може бити на сталном раду у општини.“

**Члан 10.**

 У члану 68. став 1. тачка 3. после речи: “извршење буџета;“ додају се речи: „доноси одлуку о промени у апропријацијама и о коришћењу средстава текуће буџетске резерве“.

У члану 68. став 1. тачка 6. мења се и гласи: „одлучује о прибављању ствари и располагању стварима у јавној својини општине, под условима прописаним законом.“

**Члан 11.**

У члану 71. став 1. после тачке 4. додаје се тачка 4а, која гласи: “решава сукоб надлежности између општинске управе и других предузећа, организација и установа кад на основу одлуке скупштине општине одлучују о појединим правима грађана, правних лица или других странака“.

У члану 71. став 1. после тачке 6. додаје се тачка 6а, која гласи: „доноси одлуке везане за утврђивање пореза на имовину за које законом није прописано да их доноси Скупштина општине“.

 У члану 71. став 1. после тачке 7. додаје се тачка 7а, која гласи: „даје сагласност на акт о унутрашњем уређењу и систематизацији радних места у Општинској управи“.

**Члан 12.**

У члану 85. после става 2. додаје се став 3, који гласи: „Начелник Општинске управе решава сукоб надлежности између унутрашњих организационих јединица.“.

**Члан 13.**

У члану 87. после става 2. додаје се став 3, који гласи: „Начелник Општинске

управе може имати заменика који га замењује у случају његове одсутности и

спречености да обавља своју дужност.“.

У члану 87. после става 3. додаје се став 4, који гласи: „Заменик начелника Општинске управе поставља се на исти начин и под истим условима као начелник.“.

**Члан 14.**

Члан 93. брише се.

**Члан 15.**

У члану 102. после става 3. додаје се нови став 4, који гласи: „Референдум се

одржава у року од 60 дана од дана расписивања референдума.“.

 Досадашњи ставови 4, 5. и 6. постају ставови 5, 6. и 7.

**Члан 16.**

Члан 109. мења се и гласи: „Органи општине организују јавну расправу у случајевима прописаним законом и одлукама Скупштине општине.“.

**Члан 17.**

У члану 115. после става 3. додаје се нови став 4, који гласи: „Председник Скупштине општине решењем именује Комисију задужену за спровођење избора у месним заједницама.“

 Досадашњи ставови 4, 5, 6, 7. и 8. постају ставови 5, 6, 7, 8. и 9.

**Члан 18.**

Ова одлука ступа на снагу осмог дана од дана објављивања у ''Службеном листу општине Љубовија.''

**СКУПШТИНА ОПШТИНЕ ЉУБОВИЈА**

**Број:** 06- /2017-03  **ПРЕДСЕДНИК**

 **СКУПШТИНЕ ОПШТИНЕ**

 Горан Јосиповић

**О б р а з л о ж е њ е**

**ПРАВНИ ОСНОВ**

 Чланом 191. Устава Републике Србије („Службени гласник Републике Србије“, број 98/2006) прописано је да статут, као највиши акт јединице локалане самоуправе доноси скупштина општине. Статут општине Љубовија, који је предмет измена и допуна, донет је на седници Скупштине општине Љубовија, одржаној дана 21.08.2008. године и објављен је у Службеном листу општине Љубовија, број 6/2008. У члану 138. Статута под насловом „Поступак за промену или доношење Статута“ прописано је да када Скупштина општине одлучи да се приступи доношењу или промени Статута општине, истом одлуком именује и Комисију за израду нацрта акта о доношењу или промени Статута општине. У складу са наведеним, Скупштина општине Љубовија је на седници одржаној 14.06.2017. године донела Одлуку о приступању промени Статута општине Љубовија, број: 06-179/2017-03.

**РАЗЛОЗИ ЗА ДОНОШЕЊЕ ИЗМЕНА И ДОПУНА СТАТУТА ОПШТИНЕ ЉУБОВИЈА**

 Основни разлог за доношење измена и допуна Статута садржан је у потреби усклађивања овог акта са важећом законском регулативом. Од тренутка ступања на снагу Статута до данас, донети су нови и измењени постојећи прописи, којима се битно мењају овлашћења општине и начин поступања у појединим областима из надлежности јединице локалне самоуправе. Један од најважнијих је Закон о јавној својини ("Службени гласнику Републике Србије", бр. 72/2011, 88/2013, 105/2014,  104/2016 - други закон и 108/2016), којим је уведен појам јавне својине општине. Уз Закон су донета и одговарајућа подзаконска акта којима се регулишу поступци располагања имовином у јавној својини. Ступањем на снагу овог закона преставли су да важе Закон о средствима у својини Републике Србије ("Службени гласник РС", бр. 53/95, 3/96 - исправка, 54/96, 32/97 и 101/05 - др. закон) и Закон о имовини Савезне Републике Југославије ("Службени лист СРЈ", бр. 41/93, 50/93 - др. закон, 24/94 - др. закон, 28/96 - др. закон, 30/96 и 30/00 - УС). Донет је Закон о запосленима у аутономним покрајинама и јединицама локалне самоуправе („Службени гласник Републике Србије“, број: 21/2016), даном почетка примене овог закона на функционере, службенике и намештенике у аутономним покрајинама и јединицама локалне самоуправе престаје сходна примена Закона о радним односима у државним органима ("Службени гласник РС", бр. 48/91, 66/91, 44/98 - др. закон, 49/99 - др. закон, 34/01 - др. закон, 39/02, 49/05 - УС, 79/05 - др. закон и 23/13 - УС ). Нова законска решења садржана су и у Закону о изменама и допунама Закона о порезима на имовину, ("Службени гласник Републике Србије", бр. 26/2001, 42/2002 - Одлука СУС,  80/2002, 80/2002 – други закон, 135/2004, 61/2007, 5/2009, 101/2010, 24/2011,  8/2011, 57/2012 - Одлука УС РС, 47/2013 и 68/2014 - други закон), Закону о становању и одржавању зграда ("Службени гласнику Републике Србије", бр. 104/2016), Закону о комуналним делатностима("Службени гласнику Републике Србије", бр. 88/2011 и 104/2016), Закону о социјалној заштити ("Службени гласнику Републике Србије", бр. 24/2011). Осим усклађивања са републичким прописима, било је потребно извршити усаглашавање са одлукама које је донела Скупштина општине Љубовија. У том циљу је у Статут увршћен члан 16а, којим се прописује да послове правне заштите имовинских права и интереса општине обавља Јавно правобранилаштво. Овим се у Статут уводи институт јавног правобранилаштва, које је већ основано од стране Скупштине општине Љубовија, Одлуком о Општинском правобранилаштву општине Љубовија („Службени лист општине Љубовија“, број 1/2015). У делу образложења које следи дат је преглед одредаба Статута које се мењају, односно допуњују и конкретно су наведене све промене које су настале као последица усклађивања са важећим прописима.

**ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

 **Чланом 1**. **Одлуке о изменама и допунама Статута општине Љубовија** (у даљем тексту: Одлука) се у Статут уводи појам јавне својине коју општина у складу са Законом о јавној својини има на стварима и другим имовинским правима (добра у општој употреби, комунална мрежа, покретне и непокретне ствари и друга имовинска права, ствари у јавној својини дате на коришћење). Добра у општој употреби на територији општине Љубовија су оне ствари које су због своје природе намењене коришћењу свих и које су као такве одређене законом  (општински путеви, некатегорисани путеви, улице које нису део аутопута или државног пута I и II реда, тргови и јавни паркови и др.). Комунална мрежа на територији општине јесте непокретна ствар са припацима, односно збир ствари, намењених протоку материје ради њихове дистрибуције корисницима или одвођења од корисника. Под непокретним и покретним стварима подразумева се грађевинско земљиште у јавној својини и друге ствари које не спадају у природна богатства, добра од општег интереса и мреже. Друга имовинска права које користе органи и организације општине Љубовија су право на патент, право на лиценцу, модел, узорак и жиг, право коришћења техничке документације и остала имовинска права утврђена законом. Ствари у јавној својини на којима право коришћења имају месне заједнице на територији општине, установе и друге организације чији је оснивач општина су оне које су им дате на коришћење ради остваривање њихових права и дужности.

 **У члану 2.** **Одлуке** измењене су и допуњене надлежности општине из члана 15. Статута, и то:

* Надлежности из области комуналног уређења усклађене су са Законом о комуналним делатностима делатностима, којим се у члану 4. прописују обавезе јединице локалне самоуправе.Под обавезом општине да обезбеди услове за обављање комуналних делатности подразумева се предузимање активности на јачању капацитета и функционалности комуналне инфраструктуре, обезбеђење средстава за финансирање изградње комуналне инфраструктуре, активности на праћењу квалитета комуналних услуга, као и предузимање мера за континуирано вршење комуналних делатности у циљу обезбеђења животних потреба физичких и правних лица.
* Из области стамбене политике уведена је обавеза старања о остваривању јавног интереса у области одрживог развоја становања. Одрживи развој становања представља: 1) унапређењe услова становања грађана и очување и унапређење вредности стамбеног фонда уз унапређење енергетске ефикасности, смањење негативних утицаја на животну средину и рационално коришћење ресурса, односно усклађивање економског и социјалног развоја и заштите животне средине приликом развоја стамбеног сектора; 2) одржавање и управљање у стамбеним зградама, стамбено-пословним зградама, пословним зградама, зградама јавне намене или зградама које су проглашене за културно добро и зградама у заштићеним културно-историјским целинама, у циљу спречавања или отклањања опасности по живот и здравље људи, животну средину, привреду или имовину веће вредности, односно у циљу обезбеђивања сигурности зграде и њене околине. У циљу остваривања јавног интереса у области одрживог развоја становања, општина је у обавези да донесе стратешка документа за спровођење стамбене политике и да обезбеди средства у буџету за испуњење обавеза утврђених законом и стратешким документима.
* Брисана је надлежност општине да утврђује висину накнаде за коришћење грађевинског земљишта, обзиром да је иста изменама и допунама Закона о порезима на имовину из 2013. године интегрисана у порез на имовину.
* Установљена је надлежност општине да утврђује висину закупнине пословног простора у складу са чланом 12. Уредбе о условима прибављања и отуђења непокретности непосредном погодбом, давања у закуп ствари у јавној својини и поступцима јавног надметања и прикупљања писмених понуда ("Службеном гласнику Републике Србије", бр. 24/2012, 48/2015,  99/2015 и  42/2017).
* Брисана је надлежност општине везана за давање дозвола за почетак рада установа социјалне заштите и утврђивање испуњености услова за пружање услуга социјалне заштите, зато што је чланом 115. Закона о социјалној заштити прописано да дозволу за рад установама социјалне заштите издаје надлежно министарство.
* Брисана је надлежност општине везана за старање о коришћењу пашњака и одлучивање о промени културе пашњака. Пољопривредно земљиште је Законом о јавној својини сврстано у добра од општег интереса. Добра од општег интереса на којима постоји право јавне својине су у својини Републике Србије, ако законом који уже регулише поједине области није другачије одређено. Законом о пољопривредном земљишту прописано је да је за реализацију наведених послова задужено надлежно министарсво.
* Додата је надлежност општине да оснива Савет за младе и Канцеларију за младе, у складу са Законом о младима („Службени гласник РСˮ, број 50/11). Савет за младе је саветодавно тело које подстиче и усклађује активности у вези са развојем, остваривањем и спровођењем омладинске политике и предлаже мере за њено унапређивање. Канцеларија за младе се може основати у циљу обезбеђивања услова за активно укључивање младих у живот и рад друштвене заједнице, оснаживања младих, пружања подршке организовању различитих друштвених активности младих, учењу и креативном испољавању потреба младих.

**Чланом 3.** **Одлуке** уводи се институт јавног правобранилаштва, коме је поверена заштита имовинских права и интереса општине Љубовија. Под заштитом имовинских права и интереса се, између осталог, мисли на заступање општине пред надлежним органима, давање претходне сагласности на располагање имовином у јавној својини општине, подношење тужбе за поништење уговора о располагању имовином општине који је закључен супротно прописима, односно ако уговорена накнада одступа од прописане накнаде или од накнаде која се могла остварити у време закључења уговора.

**У члану 4**. **Одлуке** прописано је да се приходи јединице локалне самоуправе могу користити за било коју намену, уколико је то у складу са законом и одлуком о буџету. Наведени услов је прописан у члану 4. Закона о буџетском систему.

**У члану 5**. **Одлуке** прописано је да Општинска управа о извршењу буџета информише Општинско веће, најмање 2 пута годишње. Чланом 76. Закона о буџетском систему ("Службени гласник Републике Србије", бр. 54/2009,  73/2010, 101/2010,  101/2011,  93/2012 и 62/2013, 63/2013, 108/2013, 142/2014, 68/2015 - други закон, 103/2015 и 99/2016) прописано је да Општинска управа информише извршни орган јединице локалне самоуправе,  а обавезно у року од петнаест дана по истеку шестомесечног, односно деветомесечног периода. У циљу постизања веће транспарентности и шире расправе опредељено је да извршни орган коме Општинска управа подноси извештај буде Општинско веће.

**Чланом 6**. **Одлуке** су надлежности Скупштине општине из члана 41. Статута усклађене са одредбама Закона о јавним предузећима ("Службени гласник Републике Србије", бр. 15/2016), Законом о јавној својини и Законом о порезима на имовину. Законом о јавним предузећима су уведене значајне измене у систем функционисања јавних предузећа, а пре свега то да су органи јавног предузећа надзорни одбор и директор, док се управни одбор као орган јавног предузећа више не образује. Истим чланом је брисана надлежност која се односи на утврђивање накнаде за коришћење грађевинског земљишта јер је, у складу са Законом о порезима на имовину, накнада за коришћење грађевинског земљишта интегрисана у порез на имовину. Надлежност везана за доношење програма прибављања непокретности уз сагласност Владе Републике Србије и покретање поступка отуђења непокретности пред надлежним органима је брисан из разлога што Закон о јавној својини не прописује обавезу доношења годишњег програма, ни давање сагласности Владе Републике Србије на прибављање непокретности; располагање имовином, у које спада и отуђење, сврстано је у надлежности председника општине.

**Чланом 7.** **Одлуке** су набројани случајеви у којима Скупштина општине доноси одлуку већином од укупног броја одборника. Проширење списка одлука које се доносе већином од укупног броја одборика (доношење завршног рачуна, избор и разрешење председника и заменика председника Скупштине општине, избор и разрешење Председника општине и заменика Председника општине, избор и разрешење чланова Општинског већа итд.) је последица усклађивања члана 42. Статута са важећим републичким прописима.

**Чланом 8.** **Одлуке** преузета је одредба из Закона о локалној самоуправи да председник Скупштине општине може бити на сталном раду у општини. Уколико председник Скупштине општине није на сталном раду у општини прима накнаду за рад ван радног односа, која не може бити исплаћивана у виду волонтерског додатка. Наведена промена је уведена у циљу уклањања неправилности коју је истакла Државна ревизорска институција.

**Члан 9.** **Одлуке** прописано је да заменик председника Скупштине општине не може бити на сталном раду у општини. Наведено решење је у складу са одлуком Уставног суда, ИУл број 120/2008 од 29. априла 2010. године ("Службени гласник Републике Србије", бр. 52/2010) у којој је Уставни суд оценио да је круг лица која морају, односно могу бити на сталном раду у скупштини општине утврђен Законом о локалној самоуправи и не може се проширити на друга лица статутом или неким другим правним актом јединице локалне самоуправе, јер такво овлашћење за јединицу локалне самоуправе Закон не садржи.

**Чланом 10. Одлуке** регулисано је да Председник општине доноси одлуку о промени у апропријацијама и о коришћењу средстава текуће буџетске резерве. Чланом 61. Закона о буџетском систему прописано је да одлуку о промени у апропријацијама и о коришћењу средстава текуће буџетске резерве доноси надлежни извршни орган локалне власти. Наведене одлуке је и до сада доносио Председник општине Љубовија.

Истим чланом је уведена надлежност Председника општине да одлучује о прибављању и распалагању стварима у јавној својини у складу са законом. До доношења Закона о јавно својини јединице локалне самоуправе су биле корисници непокретности које су се налазиле у својини Републике Србије и за свако располагање стварима била је неопходна сагласност Републичке дирекције за имовину. Доношењем Закона установљена су својинска овлашћења јединица локлане самоуправе у смислу слободног предузимња свих аката располагања непокретностима, осим отуђења непокретности из јавне својине које се не може вршити без сагласности Владе.

**У члану 11. Одлуке** додате су надлежностиОпштинског већа које се односе на решавање сукоба надлежности, давање сагласности на акт о систематизацији радних места у Општинској управи и на доношење одлука везаних за утврђивање пореза на имовину за које законом није прописано да их доноси Скупштина општине. Законом о порезима на имовину прописано је да скупштина јединице локлане самоуправе доноси одлуку о висини стопе амортизације, одлуку о висини стопе пореза на имовину, док надлежни орган јединице локлане самоуправе доноси одлуку којом се одређују коефицијенти за утврђивање пореза на имовину за непокретности обвезника који води пословне књиге на територији општине Љубовија и одлуку којом се одређују зоне.

**Чланом 12. Одлуке** је у у оквиру члана 85. Статута којим је регулисана организација Општинске управе додат став да начелник Општинске управе решава сукоб надлешности између унутрашњих организационих јединица.

**Чланом 13.** **Одлуке** уводи се могућност за постављење замника начелника Општинске управе, што представља конкретзацију одредаба Закона о запосленима у аутономним покрајинама и јединицама локалне самоуправе и Закона о локалној самоуправи. Овом новином у Статуту оставља се могућност да, у циљу бољег организовања рада Општинске управе, Општинско веће постави заменика начелника на исти начин и под истим условима као и начелника управе.

**Чланом 14. Одлуке** брише се члан 93. зато што је решавање сукоба надлежности овим изменама и допунама Статута интегрисано у одговарајуће чланове који се односе на надлежност Општинског већа и начелника Општинске управе.

**Чланом 15.** **Одлуке** прописано је правило да се референдум одржава у року од 60 дана од дана расписивања референдума. Законом о рферендуму и народној иницијативи („Службени гласник Републике Србије“, број 48/94 и 77/98) је у члану 10. прописано да се Статутом општине одређује рок за спровођење референдума, као и да од дана расписивања до дана спровођења референдума не може протећи мање од 15 ни више од 90 дана.

**Чланом 16.** **Одлуке** прописано је да председник Скупштине општине именује Комисију која је задужена за спровођење избора у месним заједницама. Циљ ове допуне члана 115. Статута јесте да се прецизира надлежност за образовање тела које је задужено да се стара о законитости спровођења избора у месним заједницама.

**Чланом 17.** **Одлуке** предвиђено је да се јавна расправа организује увек када је то прописано законом и одлукама Скупштине општине. Посебним актом треба регулисати начин и процедуру спровођења јавне расправе.

**ПРЕГЛЕД ОДРЕДАБА ВАЖЕЋЕГ ПРОПИСА КОЈЕ СЕ МЕЊАЈУ ОДНОСНО ДОПУЊУЈУ** (део текста који се мења је прецртан, а нови текст је уписан вликим словима; у одредбама у којима су делови текста брисани без додавања новог текста, текст који се брише је прецртан )

**Имовина Општине**

Члан 13.

 ~~Општина има своју имовину.~~

 ~~Имовином Општине самостално управљају и располажу органи Општине, у складу са законом.~~

ОПШТИНА ЈЕ НОСИЛАЦ ПРАВА ЈАВНЕ СВОЈИНЕ НА СТВАРИМА И ДРУГИМ ИМОВИНСКИМ ПРАВИМА У СКЛАДУ СА ЗАКОНОМ.

 У ЈАВНОЈ СВОЈИНИ ОПШТИНЕ ЉУБОВИЈА САГЛАСНО ЗАКОНУ СУ:

 - ДОБРА У ОПШТОЈ УПОТРЕБИ НА ТЕРИТОРИЈИ ОПШТИНЕ ЉУБОВИЈА (ОПШТИНСКИ ПУТЕВИ, НЕКАТЕГОРИСАНИ ПУТЕВИ, УЛИЦЕ КОЈЕ НИСУ ДЕО АУТОПУТА ИЛИ ДРЖАВНОГ ПУТА I И II РЕДА, ТРГОВИ И ЈАВНИ ПАРКОВИ И ДР.);

 - КОМУНАЛНА МРЕЖА НА ТЕРИТОРИЈИ ОПШТИНЕ;

 - НЕПОКРЕТНЕ И ПОКРЕТНЕ СТВАРИ И ДРУГА ИМОВИНСКА ПРАВА КОЈЕ КОРИСТЕ ОРГАНИ И ОРГАНИЗАЦИЈЕ ОПШТИНЕ ЉУБОВИЈА;

 - СТВАРИ У ЈАВНОЈ СВОЈИНИ НА КОЈИМА ПРАВО КОРИШЋЕЊА ИМАЈУ МЕСНЕ ЗАЈЕДНИЦЕ НА ТЕРИТОРИЈИ ОПШТИНЕ, УСТАНОВЕ, ЈАВНЕ АГЕНЦИЈЕ И ДРУГЕ ОРГАНИЗАЦИЈЕ ЧИЈИ ЈЕ ОСНИВАЧ ОПШТИНА;

 - ДРУГЕ НЕПОКРЕТНЕ И ПОКРЕТНЕ СТВАРИ И ИМОВИНСКА ПРАВА, КОЈА СУ У СКЛАДУ СА ЗАКОНОМ У ЈАВНОЈ СВОЈИНИ;

 ЈАВНОМ СВОЈИНОМ ОПШТИНЕ, РАСПОЛАЖУ И УПРАВЉАЈУ ОРГАНИ ОПШТИНЕ У СКЛАДУ СА ЗАКОНОМ И ОВИМ СТАТУТОМ.“

**Надлежности утврђене Уставом и законом**

Члан 15.

 Општина, у вршењу своје надлежности, преко својих органа, у складу са Уставом и законом:

6) ~~уређује и обезбеђује обављање и развој комуналних делатности (пречишћавање и дистрибуција воде, пречишћавање и одвођење атмосферских и отпадних вода, производња и снабдевање паром и 5 топлом водом, линијски приградски превоз путника у друмском саобраћају, одржавање чистоће у граду и насељима, одржавање депонија, уређивање, одржавање и коришћење пијаца, паркова, зелених, рекреационих и других јавних површина, јавних паркиралишта, јавна расвета, уређивање и одржавање гробаља и сахрањивање и др.), као и организационе, материјалне и друге услове за њихово обављање; оснива јавна предузећа ради обављања комуналних делатности на својој територији;~~

 ОБЕЗБЕЂУЈЕ ОРГАНИЗАЦИОНЕ, МАТЕРИЈАЛНЕ И ДРУГЕ УСЛОВЕ ЗА ИЗГРАДЊУ, ОДРЖАВАЊЕ И ФУНКЦИОНИСАЊЕ КОМУНАЛНИХ ОБЈЕКАТА И ЗА ТЕХНИЧКО И ТЕХНОЛОШКО ЈЕДИНСТВО СИСТЕМА И УРЕЂУЈЕ И ОБЕЗБЕЂУЈЕ ОБАВЉАЊЕ КОМУНАЛНИХ ДЕЛАТНОСТИ (СНАБДЕВАЊЕ ВОДОМ ЗА ПИЋЕ; ПРЕЧИШЋАВАЊЕ И ОДВОЂЕЊЕ АТМОСФЕРСКИХ И ОТПАДНИХ ВОДА; УПРАВЉАЊЕ КОМУНАЛНИМ ОТПАДОМ; ГРАДСКИ И ПРИГРАДСКИ ПРЕВОЗ ПУТНИКА; УПРАВЉАЊЕ ГРОБЉИМА; УПРАВЉАЊЕ ЈАВНИМ ПАРКИРАЛИШТИМА; ОБЕЗБЕЂИВАЊЕ ЈАВНОГ ОСВЕТЉЕЊА; УПРАВЉАЊЕ ПИЈАЦАМА; ОДРЖАВАЊЕ УЛИЦА И ПУТЕВА; ОДРЖАВАЊЕ ЧИСТОЋЕ НА ПОВРШИНАМА ЈАВНЕ НАМЕНЕ; ОДРЖАВАЊЕ ЈАВНИХ ЗЕЛЕНИХ ПОВРШИНА; ДЕЛАТНОСТ ЗООХИГИЈЕНЕ И ДР.),ОСНИВА ЈАВНА ПРЕДУЗЕЋА РАДИ ОБАВЉАЊА КОМУНАЛНИХ ДЕЛАТНОСТИ НА СВОЈОЈ ТЕРИТОРИЈИ;

7) ~~стара се о одржавању стамбених зграда и безбедности њиховог коришћења и утврђује висину накнаде за одржавање стамбених зграда;~~

 СТАРА СЕ О ОСТВАРИВАЊУ ЈАВНОГ ИНТЕРЕСА У ОБЛАСТИ ОДРЖИВОГ РАЗВОЈА СТАНОВАЊА, ВОДИ РЕГИСТАР СТАМБЕНИХ ЗАЈЕДНИЦА И  ПРОПИСУЈЕ ОПШТА ПРАВИЛА КУЋНОГ РЕДА У СТАМБЕНИМ И СТАМБЕНО-ПОСЛОВНИМ ЗГРАДАМА;

9) доноси програме уређења грађевинског земљишта, уређује и обезбеђује вршење послова уређења и коришћења грађевинског земљишта и утврђује висину накнаде за уређивање ~~и коришћење~~ грађевинског земљишта;

11) ~~уређује и обезбеђује коришћење пословног простора којим управља, утврђује висину накнаде за коришћење пословног простора и врши надзор над коришћењем пословног простора;~~

 УРЕЂУЈЕ И ОБЕЗБЕЂУЈЕ КОРИШЋЕЊЕ ПОСЛОВНОГ ПРОСТОРА КОЈИМ УПРАВЉА, УТВРЂУЈЕ ВИСИНУ НАКНАДЕ ЗА КОРИШЋЕЊЕ ПОСЛОВНОГ ПРОСТОРА, ВИСИНУ ЗАКУПНИНЕ ПОСЛОВНОГ ПРОСТОРА И ВРШИ НАДЗОР НАД КОРИШЋЕЊЕМ ПОСЛОВНОГ ПРОСТОРА;

18) оснива установе у области социјалне заштите, прати и обезбеђује њихово функционисање, ~~даје дозволе за почетак рада установа социјалне заштите које оснивају друга правна и физичка лица, утврђује испуњеност услова за пружање услуга социјалне заштите,~~ утврђује нормативе и стандарде за обављање делатности установа чији је оснивач, доноси прописе о правима у социјалној заштити и обавља послове државног старатеља;

21) доноси основе заштите, коришћења и уређења пољопривредног земљишта и стара се о њиховом спровођењу, одређује ерозивна подручја~~, стара се о коришћењу пашњака и одлучује о привођењу пашњака другој култури~~;

41) ~~уређује и ствара услове за бригу о младима, доноси и реализује стратегију и акциони план политике за младе и ствара услове за омладинско организовање и~~

 УРЕЂУЈЕ И СТВАРА УСЛОВЕ ЗА БРИГУ О МЛАДИМА, ДОНОСИ И РЕАЛИЗУЈЕ СТРАТЕГИЈУ И АКЦИОНИ ПЛАН ПОЛИТИКЕ ЗА МЛАДЕ И СТВАРА УСЛОВЕ ЗА ОМЛАДИНСКО ОРГАНИЗОВАЊЕ, ОСНИВА САВЕТ ЗА МЛАДЕ И КАНЦЕЛАРИЈУ ЗА МЛАДЕ;

42) ПОВЕРАВА ПРАВНОМ ИЛИ ФИЗИЧКОМ ЛИЦУ ОБАВЉАЊЕ ПОЈЕДИНИХ ПОСЛОВА ИЗ СВОЈЕ НАДЛЕЖНОСТИ, НА НАЧЕЛИМА КОНКУРЕНЦИЈЕ И ЈАВНОСТИ.

**Ненаменски карактер средстава**

Члан 24.

~~Сви приходи Општине су општи приход буџета и могу се користити за било коју намену, осим оних прихода чији је наменски карактер утврђен законом.~~

СВИ ПРИХОДИ ОПШТИНЕ СУ ОПШТИ ПРИХОД БУЏЕТА И МОГУ СЕ КОРИСТИТИ ЗА БИЛО КОЈУ НАМЕНУ У СКЛАДУ СА ЗАКОНОМ И ОДЛУКОМ О БУЏЕТУ, ОСИМ ОНИХ ПРИХОДА ЧИЈИ ЈЕ НАМЕНСКИ КАРАКТЕР УТВРЂЕН ЗАКОНОМ.

**Одговорност за извршење буџета**

Члан 26.

За извршење буџета Општине, председник Општине одговара Скупштини општине.

~~Општинска управа обавезна је да редовно прати извршење буџета и по потреби, а најмање два пута годишње, информише председника Општине.~~

ОПШТИНСКА УПРАВА ОБАВЕЗНА ЈЕ ДА РЕДОВНО ПРАТИ ИЗВРШЕЊЕ БУЏЕТА И ПО ПОТРЕБИ, А НАЈМАЊЕ ДВА ПУТА ГОДИШЊЕ, ИНФОРМИШЕ ОПШТИНСКО ВЕЋЕ.

**Надлежност Скупштине општине**

Члан 41.

Скупштина општине, у складу са законом:

 10) ~~именује и разрешава управни и надзорни одбор, именује и разрешава директоре јавних предузећа, установа, организација и служби, чији је оснивач и даје сагласност на њихове статуте, у складу са законом;~~

 ИМЕНУЈЕ И РАЗРЕШАВА ПРЕДСЕДНИКА И ЧЛАНОВЕ НАДЗОРНОГ ОДБОРА ЈАВНИХ ПРЕДУЗЕЋА ЧИЈИ ЈЕ ОСНИВАЧ ОПШТИНА, ДОНОСИ ОДЛУКУ О СПРОВОЂЕЊУ ЈАВНОГ КОНКУРСА ЗА ИМЕНОВАЊЕ ДИРЕКТОРА ЈАВНОГ ПРЕДУЗЕЋА, ИМЕНУЈЕ И РАЗРЕШАВА ДИРЕКТОРЕ ЈАВНОГ ПРЕДУЗЕЋА И ДАЈЕ САГЛАСНОСТ НА ЊИХОВЕ СТАТУТЕ, У СКЛАДУ СА ЗАКОНОМ;

 10а) ИМЕНУЈЕ И РАЗРЕШАВА УПРАВНИ И НАДЗОРНИ ОДБОР УСТАНОВА, ИМЕНУЈЕ И РАЗРЕШАВА ДИРЕКТОРЕ УСТАНОВА, ОРГАНИЗАЦИЈА И СЛУЖБИ ЧИЈИ ЈЕ ОСНИВАЧ ОПШТИНА, АКО ЗАКОНОМ НИЈЕ ДРУГАЧИЈЕ РЕГУЛИСАНО И ДАЈЕ САГЛАСНОСТ НА ЊИХОВЕ СТАТУТЕ, У СКЛАДУ СА ЗАКОНОМ;

 ~~15) утврђује накнаду за уређивање и коришћење грађевинског земљишта;~~

 ~~17) доноси годишњи програм прибављања непокретности за потребе органа Општине, уз сагласност Владе Републике Србије и покреће поступак отуђења непокретности пред надлежним органима;~~

**Кворум за рад и одлучивање**

Члан 42.

 Скупштина општине одлучује ако седници присуствује већина од укупног броја одборника.

 Скупштина општине одлучује већином гласова присутних одборника, уколико законом или овим статутом није друкчије одређено.

 ~~Скупштина општине већином гласова од укупног броја одборника:~~

 ~~1. доноси Статут;~~

 ~~2. доноси буџет;~~

 ~~3. доноси програм развоја Општине и појединих делатности;~~

 ~~4. доноси просторни план;~~

 ~~5. доноси урбанистичке планове;~~

 ~~6. одлучује о јавном задуживању Општине;~~

 ~~7. одлучује о сарадњи и удруживању са другим јединицама локалне самоуправе и о сарадњи са јединицама локалне самоуправе у другим државама;~~

 ~~8. одлучује о називима улица, тргова, заселака и других делова насељених места;~~

 ~~9. усваја етички кодекс и~~

 ~~10.одлучује и у другим случајевима утврђеним законом и овим статутом.~~

СКУПШТИНА ОПШТИНЕ ОДЛУЧУЈЕ ВЕЋИНОМ ГЛАСОВА ОД УКУПНОГ БРОЈА ОДБОРНИКА О:

1. ДОНОШЕЊУ, ИЗМЕНАМА И ДОПУНАМА СТАТУТА ОПШТИНЕ;
2. ДОНОШЕЊУ ПОСЛОВНИКА СКУПШТИНЕ ОПШТИНЕ;
3. ДОНОШЕЊУ БУЏЕТА И ЗАВРШНОГ РАЧУНА ОПШТИНЕ;
4. РАСПИСИВАЊУ РЕФЕРЕНДУМА;
5. УТВРЂИВАЊУ ПРЕДЛОГА ОДЛУКЕ О УВОЂЕЊУ САМОДОПРИНОСА;
6. ИЗБОРУ И РАЗРЕШЕЊУ ПРЕДСЕДНИКА И ЗАМЕНИКА ПРЕДСЕДНИКА СКУПШТИНЕ ОПШТИНЕ;
7. ИЗБОРУ И РАЗРЕШЕЊУ ПРЕДСЕДНИКА ОПШТИНЕ И ЗАМЕНИКА ПРЕДСЕДНИКА ОПШТИНЕ;
8. ИЗБОРУ И РАЗРЕШЕЊУ ЧЛАНОВА ОПШТИНСКОГ ВЕЋА;
9. ДАВАЊУ МИШЉЕЊА О ТЕРИТОРИЈАЛНОЈ ПРОМЕНИ ОПШТИНЕ;
10. ОДЛУЦИ О САРАДЊИ И УДРУЖИВАЊУ СА ДРУГИМ ЈЕДИНИЦАМА ЛОКАЛНЕ САМОУПРАВЕ И ОДЛУЦИ О САРАДЊИ СА ЈЕДИНИЦАМА ЛОКАЛНЕ САМОУПРАВЕ У ДРУГИМ ДРЖАВАМА;
11. ОДЛУЦИ О ЈАВНОМ ЗАДУЖИВАЊУ ОПШТИНЕ;
12. ОДЛУЦИ О ГЕНЕРАЛНОМ УРБАНИСТИЧКОМ ПЛАНУ;
13. ОДЛУЦИ О СТРАТЕГИЈИ ОДРЖИВОГ РАЗВОЈА ОПШТИНЕ;

У ДРУГИМ СЛУЧАЈЕВИМА УТВРЂЕНИМ ЗАКОНОМ И ОВИМ СТАТУТОМ.

**Председник Скупштине**

Члан 59.

Скупштина општине има председника Скупштине.

Председник Скупштине организује рад Скупштине општине, сазива и председава њеним седницама, остварује сарадњу са председником Општине и Општинским већем, стара се о остваривању јавности рада, потписује акта која Скупштина општине доноси и обавља друге послове утврђене овим статутом и пословником Скупштине општине.

~~Скупштина општине доноси одлуку да ли је преседник Скупштине општине на сталном раду у општини Љубовија или послове председника Скупштине општине обавља као волонтер.~~ Председник скупштине може бити на сталном раду у општини.

**Заменик председника Скупштине**

Члан 62.

 Председник Скупштине има заменика који га замењује у случају његове

одсутности и спречености да обавља своју дужност.

Заменик председника Скупштине бира се и разрешава на исти начин као и председник Скупштине.

~~Скупштина општине доноси одлуку да ли је заменик преседника Скупштине општине на сталном раду у општини Љубовија или послове заменика председника Скупштине општине обавља као волонтер.~~

ПРЕДСЕДНИК СКУПШТИНЕ НЕ МОЖЕ БИТИ НА СТАЛНОМ РАДУ У ОПШТИНИ.

**Надлежност**

Члан 68.

 Председник Општине:

 3) ~~наредбодавац је за извршење буџета;~~

 НАРЕДБОДАВАЦ ЈЕ ЗА ИЗВРШЕЊЕ БУЏЕТА; ДОНОСИ ОДЛУКУ О ПРОМЕНИ У АПРОПРИЈАЦИЈАМА И О КОРИШЋЕЊУ СРЕДСТАВА ТЕКУЋЕ БУЏЕТСКЕ РЕЗЕРВЕ;

 6) ~~одлучује о давању на коришћење, односно у закуп, као и о отказу уговора о давању на коришћење, односно у закуп и стављању хипотеке на непокретности које користе органи Општине, уз сагласност Дирекције за имовину Републике Србије;~~

 ОДЛУЧУЈЕ О ПРИБАВЉАЊУ СТВАРИ И РАСПОЛАГАЊУ СТВАРИМА У ЈАВНОЈ СВОЈИНИ ОПШТИНЕ, ПОД УСЛОВИМА ПРОПИСАНИМ ЗАКОНОМ;

**Надлежност**

Члан 71.

Општинско веће:

4а) РЕШАВА СУКОБ НАДЛЕЖНОСТИ ИЗМЕЂУ ОПШТИНСКЕ УПТРАВЕ И ДРУГИХ ПРЕДУЗЕЋА, ОРГАНИЗАЦИЈА И УСТАНОВА КАД НА ОСНОВУ ОДЛУКЕ СКУПШТИНЕ ОПШТИНЕ ОДЛУЧУЈУ О ПОЈЕДИНИМ ПРАВИМА ГРАЂАНА, ПРАВНИХ ЛИЦА ИЛИ ДРУГИХ СТРАНАКА.

 6а) ДОНОСИ ОДЛУКЕ ВЕЗАНЕ ЗА УТВРЂИВАЊЕ ПОРЕЗА НА ИМОВИНУ ЗА КОЈЕ ЗАКОНОМ НИЈЕ ПРОПИСАНО ДА ИХ ДОНОСИ ДКУПШТИНА ОПШТИНЕ.

 7а) ДАЈЕ САГЛАСНОСТ НА АКТ О УНУТРАШЊЕМУРЕЂЕЊУ И СИСТЕМАТИЗАЦИЈИ РАДНИХ МЕСТА У ОПШТИНСКЕОЈ УПРАВИ.

**Организација Општинске управе**

Члан 85.

~~Општинска управа образује се као јединствени орган.~~

~~У Општинској управи образују се организационе јединице за вршење сродних управних, стручних и других послова.~~

ОПШТИНСКА УПРАВА ОБРАЗУЈЕ СЕ КАО ЈЕДИНСТВЕНИ ОРГАН.

У ОПШТИНСКОЈ УПРАВИ ОБРАЗУЈУ СЕ ОРГАНИЗАЦИОНЕ ЈЕДИНИЦЕ ЗА ВРШЕЊЕ СРОДНИХ УПРАВНИХ, СТРУЧНИХ И ДРУГИХ ПОСЛОВА.

НАЧЕЛНИК ОПШТИНСКЕ УПРАВЕ РЕШАВА СУКОБ НАДЛЕЖНОСТИ ИЗМЕЂУ УНУТРАШЊИХ ОРГАНИЗАЦИОНИХ ЈЕДИНИЦА.

**Постављење начелника Општинске управе**

Члан 87.

Начелника Општинске управе поставља Општинско веће, на основу јавног огласа, на пет година.

Руководиоце организационих јединица у управи распоређује начелник Општинске управе.

 НАЧЕЛНИК ОПШТИНСКЕ УПРАВЕ МОЖЕ ИМАТИ ЗАМЕНИКА КОЈИ ГА ЗАМЕЊУЈЕ У СЛУЧАЈУ ЊЕГОВЕ ОДСУТНОСТИ И СПРЕЧЕНОСТИ ДА ОБАВЉА СВОЈУ ДУЖНОСТ.

ЗАМЕНИК НАЧЕЛНИКА ОПШТИНСКЕ УПРАВЕ ПОСТАВЉА СЕ НА ИСТИ НАЧИН И ПОД ИСТИМ УСЛОВИМА КАО НАЧЕЛНИК.

**~~Сукоб надлежности~~**

~~Члан 93.~~

~~Општинско веће решава сукоб надлежности између Општинске управе и других предузећа, организација и установа кад на основу одлуке Скупштине општине одлучују о појединим правима грађана, правних лица или других странака.~~

~~Начелник Општинске управе решава сукоб надлежности између унутрашњих организационих јединица.~~

**Референдум**

Члан 102.

 Скупштина општине може на сопствену иницијативу, већином гласова од укупног броја одборника, да распише референдум о питањима из свога делокруга.

Скупштина општине дужна је да распише референдум о питању из свога делокруга на захтев грађана Општине.

Захтев грађана из става 2. овог члана пуноважан је ако је листа потписника захтева састављена у складу са законом и ако је исту потписало најмање 10 одсто бирача Општине, према последњем званично објављеном решењу о закључењу бирачког списка за избор одборника Скупштине општине.

РЕФЕРЕНДУМ СЕ ОДРЖАВА У РОКУ ОД 60 ДАНА ОД ДАНА РАСПИСИВАЊА РЕФЕРЕНДУМА.

Одлука путем референдума донета је ако се за њу изјаснила већина грађана која је гласала, под условом да је гласало више од половине укупног броја грађана Општине.

Одлука донета на референдуму обавезујућа је.

Поступак и процедура спровођења референдума уредиће се посебном одлуком Скупштине општине.

**Јавна расправа**

Члан 109.

~~Органи Општине дужни су да одрже најмање једну јавну расправу:~~

~~1) у току поступка усвајања одлуке о буџету Општине;~~

~~2) у току поступка утврђивања стопе изворних прихода Општине;~~

~~3) у току поступка усвајања стратешких и акционих планова развоја;~~

~~4) у току поступка усвајања годишњег и ванредног извештаја о раду Општинске управе;~~

~~5) најмање 15 дана пре давања сагласности Скупштине општине на планове рада и развоја, односно на годишњи програм пословања предузећа, установе и друге организације чији је оснивач или већински власник пре подношења извештаја Скупштини општине о резултатима конкурса за избор директора јавних предузећа, установа, организација и служби чији је оснивач или већински власник Општина, а у циљу представљања квалификација и програма три најбоље рангирана кандидата;~~

~~6) Општина, а у циљу представљања планова рада и развоја односно годишњих планова пословања на јавној расправи на којој ће обавезно учествовати директор, као и најмање три члана управног одбора и један члан надзорног одбора предузећа, установе, односно друге организације која је поднела план рада и развој, односно годишњи програм пословања;~~

~~7) најмање 15 дана пре дана доношења одлуке о усвајању извештаја о раду предузећа, установа и других организација које врше јавну службу у Скупштини општине, а у циљу представљања извештаја на јавној расправи на којој ће обавезно учествовати директор предузећа, установе и друге организације чији је оснивач или већински власник Општина, као и чланови управног и надзорног одбора;~~

~~8) ако Привредни савет обавести Скупштину општине да се одређеним предлогом одлуке или другог акта Скупштине општине, односно председника Општине утиче на положај привредних субјеката, а нарочито ако се ради о програмима подршке привреди односно о измени политике локалних јавних прихода;~~

~~9) и у другим случајевима предвиђеним законом, Статутом и одлукама Скупштине општине.~~

ОРГАНИ ОПШТИНЕ ОРГАНИЗУЈУ ЈАВНУ РАСПРАВУ У СЛУЧАЈЕВИМА ПРОПИСАНИМ ЗАКОНОМ И ОДЛУКАМА СКУПШТИНЕ ОПШТИНЕ.

**Савет месне заједнице**

Члан 115.

У месној заједници, образује се Савет месне заједнице као представничко тело грађана.

Послови и задаци Савета, број чланова Савета и начин одлучивања у Савету уређују се статутом месне заједнице.

Изборе за Савет месне заједнице самоуправе расписује председник Скупштине општине, а по правилу одржавају се у исто време када и општи избори за одборнике Скупштине општине.

ПРЕДСЕДНИК СКУПШТИНЕ ОПШТИНЕ РЕШЕЊЕМ ИМЕНУЈЕ КОМИСИЈУ ЗАДУЖЕНУ ЗА СПРОВОЂЕЊЕ ИЗБОРА У МЕСНИМ ЗАЈЕДНИЦАМА.

Органи месне заједнице бирају се непосредним, тајним гласањем на основу општег и једнаког изборног права. Сваки грађанин са пребивалиштем на подручју месне заједнице који је навршио 18 година живота има право да бира и да буде биран у органе месне заједнице.

Право предлагања кандидата за члана Савета месне заједнице има најмање десет грађана са подручја месне заједнице са бирачким правом на том подручју. На гласачком листићу уписују се имена и презимена свих кандидата, њихова година рођења и занимање.

Изабрани су они кандидати који су добили највећи број гласова до броја чланова који се бирају.

Чланство у органима месне заједнице престаје оставком, због безусловне осуде на казну затвора, због потпуног или делимичног губљења пословне способности, због губљења држављанства Републике Србије или промене пребивалишта ван подручја месне заједнице, опозивом или смрћу.

Начин избора органа месне заједнице самоуправе ближе се уређује одлуком о месној самоуправи.

**КОМИСИЈА ЗА ИЗРАДУ НАЦРТА**

**ИЗМЕНА И ДОПУНА СТАТУТА ОПШТИНЕ ЉУБОВИЈА**